text: Rekordmange børn til naturvidenskabsfestival
  29 september 2016 kl. 12.15
  1300 skolebørn fra 4. - 6. klasse i Haderslev og Aabenraa Kommuner tilbragte torsdagen til naturvidenskabsfestival på UC Syd under temaet hjertet og hjernen.
  Naturvidenskabsfestivalen i Haderslev afholdes for 15. gang, og er et tilløbsstykke for både børn og lærere.
  Det er meningen festivalen skal få børn til at interessere sig mere for de naturvidenskabelige fag. Det må man sige er lykkes.
  I år blev festivalen udsolgt på under fire minutter, fortæller festivalkoordinator, Claus Auning til TV SYD.
  1300 børn fra 4. - 6. klasserne deltager i år i Naturvidenskabsfestivalen i Haderslev. 
  - For lærerne er det en perfekt mulighed for at få ny inspiration til undervisningen. De kan på forhånd se hvilke værksteder, der passer ind i deres årsplaner og på den måde få idéer, som de kan tage direkte med hjem i undervisningen.
  I år er temaet "Hjernen og Hjertet".
  Kan man spise sig klogere? Og hvad sker der i kroppen, når man bliver forelsket? Hjerte og hjerne er hovedtemaet, når dørene på UC SYD i Haderslev åbner den 29. september kl. 9.00. Her kan de små gæster afprøve grænser og udforske naturvidenskaben i godt 55 forskellige værksteder.
  -Børnene kan dissekere ægte fisk og får andre hands-on oplevelser, som de ellers ikke ville få hjemme i klasseværelset. Det er vigtigt, at de får en god og lærerig oplevelse. Det prioriterer vi højt, tilføjer Claus Auning.
  